SL Uradni list Evropske unije C 22/48

Objava vloge za spremembo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 22/11

Ta objava daje pravico do ugovora zoper vlogo za spremembo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

VLOGA ZA SPREMEMBO

UREDBA SVETA (ES) št. 510/2006

Vloga za spremembo v skladu s členom 9

„CAPPERO DI PANTELLERIA“

ES št.: IT-PGI-0317-0307-29.05.2007

ZGO ( X ) ZOP ( )

1. Spremenjena postavka v specifikaciji proizvoda:

—  Ime proizvoda — Opis proizvoda —  Geografsko območje —  Dokazilo o poreklu — Metoda pridobivanja —  Povezava —  Označevanje — Nacionalne zahteve —  Drugo (navedite)

2. Vrsta spremembe:

—  Sprememba enotnega dokumenta ali povzetka — Sprememba specifikacije registrirane ZOP ali ZGO, za katero še nista bila objavljena enotni dokument ali povzetek —  Sprememba specifikacije, ki ne zahteva spremembe objavljenega enotnega dokumenta (člen 9(3) Uredbe (ES) št. 510/2006) —  Začasna sprememba specifikacije zaradi uvedbe obveznih sanitarnih ali fitosanitarnih ukrepov s strani javnih organov (člen 9(4) Uredbe (ES) št. 510/2006)

3. Sprememba(-e):

3.1 Opis:

Možnost uvedbe deleža drugih vrst, ki ni višji od 10 %, je bila črtana z namenom tesnejše povezave proizvoda z ozemljem porekla.

Fiksne vrednosti glavnih značilnosti proizvoda so se nadomestile z razponi, ki točneje odražajo resničnost lokalne proizvodnje.

3.2 Metoda pridobivanja:

Gostota nasadov je bila spremenjena, ker je to razdaljo pooblaščeni nadzorni organ težko nadzoroval, zaradi česar se je izkazala za nepotrebno.

Največja gostota na hektar se je povečala in določila na 2 000 rastlin namesto 1 500. Zato se je maksimalna proizvodnja na hektar z 2,25 tone povečala na 3 tone.

Določena sta bila obdobje pobiranja pridelka in količina soli, predvidene v fazi predelave, s čimer je specifikacija natančnejša in nadzor učinkovitejši.

3.3 Nacionalne zahteve:

Določbe, ki deželi Siciliji dodeljujejo pristojnosti odobrenega nadzornega organa, so bile črtane.

Ureditev nadzora, ki ga izvaja pooblaščeni organ, je bila usklajena z določbami iz členov 10 in 11 Uredbe (ES) št. 510/2006.

ENOTNI DOKUMENT

UREDBA SVETA (ES) št. 510/2006

„CAPPERO DI PANTELLERIA“

ES št.: IT-PGI-0317-0307-29.05.2007

ZGO ( X ) ZOP ( )

1. Ime:

„Cappero di Pantelleria“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda (Priloga III):

Skupina 1.6. Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1:

V času prodaje na trgu je proizvod „Cappero di Pantelleria“ zaobljene ali skoraj okrogle oblike, redko je podolgovat ali stožčast. Je zelene barve z odtenki gorčične barve. Ima aromatičen in močan vonj brez priokusa plesni ali neobičajnega vonja. Okus je aromatičen in slan, kar je značilno za kapre s Pantellerie v morski soli. Nasadi kaprovcev, ki so namenjeni proizvodnji „Cappero di Pantelleria“, morajo zajemati rastline botanične vrste capparis spinosa, vrste inermis, sorte nocellara. Druge značilnosti so:

— vlažnost: med najmanj 50 % in največ 70 %,

— velikost kaper: med najmanj 4 mm in največ 15 mm,

— morska sol, ki je prisotna v embalaži: ne več kot 25 % teže kaper.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Vsi postopki gojenja in predelave proizvoda „Cappero di Pantelleria“, od zasaditve do pobiranja pridelka in poznejšega soljenja, se morajo izvajati izključno na ozemlju otoka Pantelleria ob upoštevanju metode lokalne proizvodnje. Pobiranje mora biti ročno in razporejeno čez čas, tako da se na rastlini pustijo cvetni popki, ki še niso dovolj zreli; soljenje se mora opraviti na suho, izključno z morsko soljo.

3.6 Posebna pravila za rezanje, ribanje, pakiranje itd.:

—

3.7 Posebna pravila za označevanje:

Pri poimenovanju in predstavitvi zaščitene geografske označbe „Cappero di Pantelleria“ morajo biti izrazi „Cappero di Pantelleria“ in „Indicazione geografica protetta“ navedeni s tiskanimi črkami, ki so enake velikosti in barve.

Na oznaki morajo biti navedeni drugi elementi, ki omogočajo identifikacijo imena, naziva in naslova pakirnice ter proizvajalca proizvoda na otoku Pantelleria, serije proizvodnje in prvotne neto teže. Morebitne dopolnilne in dodatne navedbe, ki ne hvalijo proizvoda in ne zavajajo potrošnika glede narave in značilnosti proizvoda, se lahko navedejo na oznaki in celo v drugem vidnem polju.

4. Jedrnata opredelitev geografskega območja:

Območje proizvodnje kaper „Cappero di Pantelleria“ zajema celotno ozemlje otoka Pantelleria v pokrajini Trapani.

5. Povezava z geografskim območjem:

5.1 Posebnost geografskega območja:

Otok Pantelleria je vulkanskega izvora in je izjemno suh zaradi redkih padavin, zaradi česar je okolje zelo primerno za gojenje kaper.

5.2 Posebnost proizvoda:

V zadnjih stoletjih se je sloves proizvoda precej razširil zaradi njegove značilne arome in okusa. Potrebna je torej zaščita tega proizvoda in razlikovanje od drugih podobnih proizvodov, ki izhajajo iz sredozemske regije, vendar nimajo enakih značilnosti.

Zaradi velike obdelovalne površine, izpopolnjenega načina pridelave in ustanavljanja učinkovitih obratov za predelavo in trženje so kaprovci na otoku razvili značilnosti posebne kulture ter predstavljajo pomemben vir dohodkov.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Prve specifične informacije o proizvodu „Cappero di Pantelleria“, ki so zgodovinsko potrjene, so navedene v eseju P. Calcare „Breve cenno sulla geognosia ed agricultura dell’isola di Pantelleria“ (Pregled geognozije in kmetijstva na otoku Pantelleria), objavljenem v Palermu leta 1855 v publikaciji „Giornale della Commissione d’Agricoltura e Pastorizia in Sicilia“ (Revija komisije za kmetijstvo in pastirstvo na Siciliji).

Že v tem delu je bila poudarjena ekonomska in tržna vrednost kaprovcev za tedanjo družbo na otoku: „na južni strani otoka in na nerodovitnem skalovju sami od sebe rastejo kaprovci, katerih popke revni prebivalci obirajo julija in avgusta pred cvetenjem ter jih prodajajo skupini oseb, ki jih po sortiranju glede na velikost namočijo v slanici in kisu, nato pa dajo v prodajo.“

Ekonomsko vrednost kaper za otok Pantelleria potrjujejo tudi drugi zanesljivi zgodovinski viri, kot sta geselski članek „Pantelleria“ v nemški enciklopediji „Brockhaus“, objavljeni leta 1894, in esej avtorja Pietra Brignoneja Boccanera „Cenni storici su Pantelleria“ (zgodovinske objave o Pantelleriji), v katerem je navedeno, da so se od druge polovice 19. stoletja naprej „na otoku gojile kapre, pridelalo pa se jih je 60 ton“.

Ti elementi so zadosten dokaz vse večje pomembnosti, ki so jo imele kapre za gospodarstvo otoka, čeprav so bile zapostavljene zaradi vinogradništva in zlasti gojenja grozdja sorte aleksandrijski muškat. Od začetka šestdesetih let 20. stoletja sta se vlogi vinogradništva in gojenja kaper zamenjali, pri čemer so kaprovci postopno zavzeli večjo obdelovalno površino, njihova proizvodnja pa se je povečala in leta 1983 dosegla približno 1 200 ton.

Sklic na objavo specifikacije:

Ta uprava je sprožila nacionalni postopek ugovora z objavo vloge za spremembo zaščitene geografske označbe „Cappero di Pantelleria“ v Uradnem listu Italijanske republike.

Celotno besedilo proizvodne specifikacije je na voljo:

na spletni strani:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

ali

neposredno na domači strani ministrstva za kmetijstvo, prehrano in gozdarstvo (http://www.politicheagricole.it): v razdelku „Prodotti di Qualità“ (na levi strani zaslona) in tam pod naslovom „Disciplinari di Produzione all’esame dell’UE [regolamento (CE) n. 510/2006]“.